CELEX: 32021D1897
Language: sl
Date: 2021-06-28 00:00:00
Title: Sklep Sveta (EU) 2021/1897 z dne 28. junija 2021 o podpisu, v imenu Evropske unije, in začasni uporabi Sporazuma o skupnem zračnem prostoru med Evropsko unijo in njenimi državami članicami na eni strani ter Ukrajino na drugi strani

3.11.2021   
               
               
                  SL
               
               
                  Uradni list Evropske unije
               
               
                  L 387/1
               
            
         SKLEP SVETA (EU) 2021/1897
         z dne 28. junija 2021
         o podpisu, v imenu Evropske unije, in začasni uporabi Sporazuma o skupnem zračnem prostoru med Evropsko unijo in njenimi državami članicami na eni strani ter Ukrajino na drugi strani
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 100(2) v povezavi s členom 218(5) in (7) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Svet je 12. decembra 2006 pooblastil Komisijo za začetek pogajanj z Ukrajino o sporazumu o skupnem zračnem prostoru. Po teh pogajanjih je bil 28. novembra 2013 parafiran Sporazum o skupnem zračnem prostoru med Evropsko unijo in njenimi državami članicami na eni strani ter Ukrajino na drugi strani (v nadaljnjem besedilu: Sporazum).
                  
               
                     (2)
                  
                  
                     Podpis Sporazuma v imenu Unije in njegova začasna uporaba ne vpliva na delitev pristojnosti med Unijo in njenimi državami članicami. Ta sklep se ne bi smel razlagati tako, kot da z njim Unija izkorišča možnost za izvajanje svoje zunanje pristojnosti glede področij, ki jih zajema Sporazum in so v deljeni pristojnosti, kolikor Unija take pristojnosti še ni izvajala na notranji ravni.
                  
               
                     (3)
                  
                  
                     Da bi Sporazum čim prej prinesel koristi, bi ga bilo treba podpisati in uporabljati začasno do zaključka postopkov, potrebnih za začetek njegove veljavnosti.
                  
               
                     (4)
                  
                  
                     Primerno je določiti postopek v zvezi s stališčem, ki se v imenu Unije zastopa glede sklepov skupnega odbora iz točke (a) člena 15(3) Sporazuma o vključitvi zakonodaje Unije v Prilogo I k Sporazumu –
                  
               SPREJEL NASLEDNJI SKLEP:
         
            Člen 1
            Podpis, v imenu Unije, Sporazuma o skupnem zračnem prostoru med Evropsko unijo in njenimi državami članicami na eni strani ter Ukrajino na drugi strani se odobri s pridržkom sklenitve navedenega sporazuma (1).
         
         
            Člen 2
            Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.
         
         
            Člen 3
            Sporazum se v skladu s členom 38(3) Sporazuma začasno uporablja do zaključka postopkov, potrebnih za začetek njegove veljavnosti.
         
         
            Člen 4
            Komisija je pooblaščena, da po dovolj zgodnjem posvetovanju s Svetom ali njegovimi pripravljalnimi telesi, kot lahko odloči Svet, sprejme stališče, ki se v imenu Unije zastopa glede sklepov skupnega odbora iz točke (a) člena 15(3) Sporazuma v zvezi z revizijo Priloge I k Sporazumu, kolikor to zadeva vključitev zakonodaje Unije v navedeno prilogo, ob upoštevanju vseh potrebnih tehničnih prilagoditev.
         
         
            Člen 5
            Ta sklep začne veljati na dan sprejetja.
         
         
            V Luxembourgu, 28. junija 2021
            
               
                  Za Svet
               
               
                  predsednica
               
               M. do C. ANTUNES
            
         
         
            (1)  Glej stran 3 tega Uradnega lista.